Sostų žaidimas
„Sostų žaidimas“ (angl. Game of Thrones, lietuviškai dar išverstas kaip „Sostų karai“) – viduramžiškos maginės fantastikos serialas, sukurtas JAV kabelinės televizijos HBO. Serialas sukurtas remiantis Džordžo R. R. Martino knygų serija „Ledo ir ugnies giesmė“, o pavadintas pagal pirmąją serijos knygą – „Sostų žaidimas“ (A Game of Thrones). Serialas filmuotas daugiausiai Šiaurės Airijoje ir Didžiojoje Britanijoje[reikalingas šaltinis], tačiau kai kurie epizodai filmuoti ir Islandijoje, Kroatijoje, Maltoje bei Ispanijoje. Vaidina daugiausiai britų ir airių aktoriai.[reikalingas šaltinis] Pirmajam sezonui filmuoti išleista apie 60 mln. JAV dolerių. Televizijoje debiutavo 2011 m. balandžio 17 d., kai pirmąją seriją parodė HBO kanalas. Lietuvoje pirmąjį sezoną pradėjo rodyti BTV 2012 m. sausio 17 d. Vos pasirodę „Sostų karai“ susilaukė žiūrovų bei kino kritikų dėmesio, tad net neįpusėjus per HBO kanalą rodyti pirmojo sezono serijų, paskelbta apie antrojo sezono filmavimą. Tuo tarpu pirmasis sezonas buvo nominuotas 63-iuose „Emmy“ apdovanojimuose Geriausio draminio serialo kategorijoje. 69-iuose „Auksiniuose gaubliuose“ nominuotas kategorijoje Geriausias televizijos serialas – drama. Peter Dinklage abiejuose (Emmy ir Auksiniuose gaubliuose) apdovanojimuose atsiėmė prizus kaip „geriausias antraplanis aktorius“ 2011-ųjų metų serialuose.